1979માં એણે એનું પહેલું પુસ્તક ‘નઈ દુનિયા કી નઈ કહાનિયાં’ લખ્યું. દસેક પ્રકાશકોને મળ્યો. કેટલાકે કહ્યું કે આવું પાગલપન છોડ અને પાનબીડીની દુકાનમાં વધુ ધ્યાન રાખ. કોઈ પ્રકાશન કરવા તૈયાર થયું નહીં, પણ તેથી શું ? સ્વપ્ન સિદ્ધ થવાની અણી પર આવ્યું પછી એને રોળી કેમ નખાય ? એણે પોતે કાગળ ખરીદ્યા. સાત હજાર રૂપિયા ખર્ચી પ્રકાશન કર્યું અને પુસ્તકની કિંમત સાત રૂપિયા રાખી. આના વિતરક ક્યાંથી મળે ? કોઈ ન મળે તેથી શું ? લક્ષ્મણ રાવ જાતે સાઈકલ પર પુસ્તકો લઈને સ્કૂલ-કૉલેજમાં જવા લાગ્યા અને આચાર્ય કે ગ્રંથપાલને મળીને પુસ્તક ખરીદવાની વિનંતી કરવા લાગ્યો. અને તેઓ મોટેભાગે એના પુસ્તકો ખરીદી લેતા. આ લેખકને ઈંદિરાગાંધીને મળવાનું બન્યું. એમને ઈંદિરાજી પર પુસ્તક લખવાનું વિચાર્યું ત્યારે ઈંદિરાજીએ સલાહ આપી કે સરકારી તંત્ર કેવું હોવું જોઈએ એના વિશે તમે લખો. પરિણામે ‘પ્રધાનમંત્રી’ નામે હિંદી સામાજિક નાટક લખ્યું. લક્ષ્મણના ત્રીજા પુસ્તક ‘રામદાસ’ માટે એણે પૂરા પિસ્તાળીસ હજારનું રોકાણ કર્યું. બે હજાર પ્રત પ્રગટ કરી, અને બધી જ વેચાઈ ગઈ. એનું ચોથું પુસ્તક ‘નર્મદા’ પ્રગટ થવાની તૈયારીમાં હતું અને કોઈએ આ ચાની કીટલી ધરાવતા સર્જકની વાત કરી. લક્ષ્મણ રાવ રાતોરાત પ્રસિદ્ધ થઈ ગયો. પરિણામ એ આવ્યું કે એનું ચોથું પુસ્તક તરત જ ખપી ગયું.